[{"text_idx": "#000001", "text": "Hau ez da artikulu zientifiko bat. Jarraian irakurriko duzuna, irakurle, ez da numeroetan oinarrituko dudan tesia, edo informazio nahi hutsez egingo dudan erreportajea. Jarraian irakurriko duzuna urtebetez luzatutako begirada subjektibo baten kronika da."}, {"text_idx": "#000002", "text": "Uste dut ez dagoela euskal teatro bakar bat. Uste dut euskal teatro batzuk daudela. Niri gustatu ala ez, haiekin bat etorri ala ez, euskal teatroan elkarbizitza egiten duten errealitate ezberdinak daude. Sarriegi, elkar ukitzen ez dutenak. Errealitate horietako batzuk, ez guztiak, ekarri nahi izan ditut lerro hauetara. Ez guztiak, diot, irakurri nahi nituzkeelako beste begirada batzuk ere. Bertakoa begirada posible bat da, nahiz eta ez bakarra. Zentzu horretan, jende gehiago animatu nahi nuke beren begiradak partekatzera, euskal teatro posibleen inguruko gogoetak egitera."}, {"text_idx": "#000003", "text": "Koronabirusak ekarri duen ezusteko krisialdiaren erdian, guztia izan dira galderak: terrazak mukuru dauden bitartean, antzokiak zabaltzen hasi dira baldintza surrealistetan, kulturgintzarekiko babes falta instituzionala eskandalagarria da, han eta hemen astintzen ari dira udazkenean eta 2021ean etor litekeenaren mamua. Ziurgabetasunak markatzen duen garai honen aurreko egunetan, ordea, euskal teatroaren argazki posible bat ari zen marrazten nire buruan: ez dakit noiz izango den berriz ere posible argazki hori bere osotasunean. Horregatik, pixelak nire buruan desegiten hasi baino lehen, lerro hauetara ekarri nahi izan dut. Artikulu honetan ikuslearen eserlekutik mintzo naiz eta, kasu batzuetan, proiektu batzuetan luzatutako kanpo begiradatik. Egongo dira seguru ezagutzen ez ditudanak, ikustera iritsi ez naizenak. Nire desiorik onenak haientzat ere, dauden lekuan daudela."}, {"text_idx": "#000004", "text": "Bi eztanda eta artikulu bat"}, {"text_idx": "#000005", "text": "Urtebeteren buruan gertatu zaidan eztanda bikoitz batek bultzatu nau lerro hauek idaztera. LEHENENGO EZTANDA barrukoa, pertsonala, etapa baten bukaera izan da. Miss Karaoke antzezlanaren ibilbidea amaitutzat eman genuen 2019ko udaberrian, bere bidea abiatu zuenetik hiru urtera. Energia handia eskatu digun lana izan da: Metrokoadrokak Pez Limborekin eta Atx Teatroarekin egindako elkarlanari esker inoiz baino jende gehiagok ikusi du gure lan bat. Inoiz baino \u201currunago\u201d iritsi gara, baina, berehala, kristalezko sabaia: euskarazko antzezlan, esan dezagun, \u201cez ohiko\u201d dramaturgiadun batekin zaila da egin ditugunak baino emanaldi gehiago egitea. Amaitu da lanaren ibilbidea, eta berehala datoz galderak: Nola jarraitu aurrera? Gure aurretik hamaika lagunek bere buruari egin dizkioten galdera. Koronabirusak ekarritakoak, galdera hori larriagotu egin du."}, {"text_idx": "#000008", "text": "Une horretan bertan, koronabirusa etorri da, aurretik geldirik zetzana guztiz paralizatzera."}, {"text_idx": "#000009", "text": "BIGARREN EZTANDA, beraz, kanpokoa: gelditasun erabatekoa, frustrantea, kezkagarria. Izan ere, zaila baita etorkizunik gabeko gelditasun ez hautuzkoa kudeatzea, zaila da etorkizunera begirada luzatu ezin denean itxaropena fabrikatzea. Baina, aste batzuetan, halaxe izan da. Shock egoeraren erdian hasi zen amiltzen guztia: antzoki itxiak, agendetatik domino baten gisan erortzen diren kultur hitzorduak, kulturgintza greba, politikari batzuen hitz erdiak eta hitz hutsak. Zin emandako kultur laguntzen zozketa Hegoaldearen parte batean, eskandaloa."}, {"text_idx": "#000011", "text": "Eta eztanda bi horien artean, ingurura, dauden proiektuetara, haiek euskal teatroaz esaten dutenera zabaldutako begirada duzue honakoa. Kanpotik barruak asaldatu dizkidaten teatroak. Has gaitezen."}, {"text_idx": "#000016", "text": "Proiektu honekin behinola Euskal Idazleen Elkartearen eskutik Testuketanen egindako lanari jarraipena eman nahi diogu. Literaturak ematen dituen edukien eta mugimenduen berri sakontasunez jaso nahi dugu, kazetari ikuspegia eta literaturari diogun maitasuna elkartuz, begirada propio bat sortuz, sormenari eta gertakizunen kronikari lotua."}, {"text_idx": "#000018", "text": "Asko zor diegu gure aurretik sarean erreferente izan ditugunei eta gaur egun ere lan betean dabiltzanei. Hitzen Uberanek izango du zer ikasia eta zer hobetua, literatura bezala etengabeko mugimenduan dagoen sareen sare honetan. Horregatik, gogo onez jasoko dugu webgunea hobetzen lagun diezagukeen edozein iradokizun, proposamen nahiz kritika."}]